Nos frater Milo, humilis prior Beate-Marie de Karitate, Cluniacensis ordinis, notum facimus universis presentes litteras inspecturis, quod compromissionem factam in peritos viros et providos Stephanum dictum Taste-Saveur, baillivium Senon., Jacobum de Lingonis, quondam prepositum Senon., et Johannem, dictum Monetarium, castellanum Senon., de quadam discordia que erat inter venerabiles patres Guillelmum Sancti-Johannis, Clementem Sancti-Pauli, Guillelmum Sancti-Remigii, abbates Senon., priorem Beate-Marie de Porta-Sancti-Leonis Senon. magistrum et fratres Domus-Dei Senon., ex una parte, et venerabiles viros decanum, et capitulum Senon., ex altera, videlicet super ductu aque Venne in loco qui dicitur Bazeran, approbamus, laudamus pariter et acceptamus, et eandem ex parte nostra volumus inviolabiliter observare. In cujus rei testimonium, sigillum nostrum presentibus duximus apponendum. Datum, in crastino Assumptionis Beate-Marie Virginis, anno Domini Mº CCº sexagesimo-tercio.